*Информация за преценяване на необходимостта от извършване на ОВОС*

*за инвестиционно предложение: „Жилищно застрояване”, землище община Родопи, област Пловдив, с. Белащица, местност „Текнето”*

*Възложители: Ив. Минев, К. Динков, Цв.Динкова*

 ***1. Информация за контакт с възложителя:***

 ***2. Име, местожителство, гражданство на възложителя - физическо лице, седалище и единен идентификационен номер на юридическото лице.***

***Резюме на инвестиционното предложение:***

Иван Петков Минев, Костадин Климентов Динков и Цветана Климентова Динкова са собственици на имот №03304.12.215 в землището на с. Белащица, община Родопи, местност „Текнето”. На това основание и съгласно §1, т.20 от допълнителните разпоредби на ЗООС(ДВ бр. 91/2002г. и посл. изм. и доп.) те имат права да инициират инвестиционно предложение и да кандидатстват за неговотоодобряване. С решение на общински съвет на община Родопи №679/28.11.2024г. се допуска изработване на ПУП-ПРЗ съгласно чл.124а, ал.1 и ал.5 от ЗУТ и чл.24, ал.1 от ЗОЗЗ за промяна предназначението на цитираният имот за **„Жилищно застрояване”** в съответствие с изискванията на ЗОЗЗ и ППЗОЗЗ**.**

 Процедурата в РИОСВ- Пловдив по глава шеста от ЗООС, в конкретния случай за преценка необходимостта от ОВОС съгласно чл. 93, ал.1, т.1 от ЗООС, е задължителна част от окомплектовката на преписката за утвърждаване на площадка от ОД „Земеделие”-Пловдив.

Предоставената разработка съдържа пълна информация съгласно Приложение № 2 на Наредба за условията и реда за извършване на оценка на въздействието върху околната среда( ДВ бр. 25/18.03.2003 г. и посл. изм. и доп.).

**II.1. Характеристики на инвестиционното предложение:**

**а) размер, засегната площ, параметри, мащабност, обем, производителност, обхват, оформление на инвестиционното предложение в неговата цялост**

 Имот № 03304.12.215 в землището на с. Белащица е с площ 3586кв.м. В него ще се обособят шест броя УПИ с отреждане за жилищно застрояване и улица – тупик, която да ги обслужва. Във всеки от новообразуваните УПИ ще се изгради по една жилищна сграда с РЗП от около 150 - 250 кв.м.

Не е необходимо изграждане на нова техническа инфраструктура, не са предвидени производствени дейности. При изграждането на сградите ще бъдат спазени нормативите, посочени в глава пета на Наредба № 7 от 22.12.2003г. за правила и нормативи за устройство на отделните видове територии и устройствени зони.

**б) взаимовръзка и кумулиране с други съществуващи и/или одобрени инвестиционни предложения**

 Прегледа на извадка от кадастралния регистър на недвижимите имоти в местност „Текнето”, с. Белащица, община Родопи, ЕКАТТЕ 03304, установява, че това са земеделски земи, голяма част от които с променено предназначение за жилищно строителство. Съседните на разглежданият имот от юг и изток, но не в непосредствена близост, са с променено предназначение за жилищно застрояване. Оформя се зона с нискоетажно жилищно застрояване, въпреки че все още няма проект за ОУП на територията на община Родопи.

 Реализацията на инвестиционното предложение е съвместимо с развитието на територията и се очаква антропогенното въздействие върху компонентите на околната среда в района да бъде незначително и без кумулативен ефект.

**в) използване на природни ресурси по време на строителството и експлоатацията на земните недра, почвите, водите и на биологичното разнообразие**

 За извършване на предвидените строителни дейности ще бъдат необходими инертни материали, вода, електроенергия и горива за използваната техника.

 През имот №03304.12.215 в землището на с. Белащица, община Родопи, м. „Текнето” не преминават електропроводи средно и високо напрежение и **не се налага** ограничителен режим съгласно *Наредба № 16 от 09.06.2004г за сервитута на енергийните обекти.* На база очаквана потребена мощност 60kVt, електрозахранаването ще се осъществи от съществуващата електропреносна мрежа.

 Цитираният имот не попада и не граничи с пояси на СОЗ, не попада в уязвима зона за защита на водите по чл. 119а, ал.1, т.5 от ЗВ, включени в Раздел 3, точка 5.1 и 5.2 от ПУРБ на ИБР.

По време на експлоатацията на сградите ще е необходима вода за:

**- питейно-битови нужди –** ориентировъчно необходимото средно дневно количество общо за всички сгради ще бъде Qср.ден= 2,0м³/ден.

**- противопожарни нужди-** **Qмакс.сек = 1,20 + 5**

 Не се очаква изграждането на жилищни сгради да се отрази неблагоприятно върху биоразнообразието в района, като се има предвид числеността и плътността на съществуващите в момента популации.

***г) генериране на отпадъци- видове, количества и начин на третиране, и отпадъчни води***

(При описанието е цитирано точното им наименование и код съгласно Приложение №1 на Наредба №2/23.07.2014г. за класификация на отпадъците.)

 В резултат на ***строителната дейност*** ще се формират следните отпадъци:

* *смесени строителни отпадъци* (код 170904), които след предварително сключен договор ще се извозват до депо за строителни отпадъци.
* *изкопни земни маси* (код 170506)- ще бъдат използвани за оформяне на вертикална планировка.

 При ***ежедневното използване*** на жилищните сгради ще се генерират характерните за нормалната жизнена дейност ***смесени битови отпадъци*** (код 200301) и отпадъци от ***опаковки*** (код 1501).Те ще се събират в контейнери и ще се извозват от обслужваща района сметосъбираща фирма до регионално депо за ТБО.

 *Третиране на отпадъчните води*:

 Прогнозно количество на **отпадъчни битови води** **- Q** бит.макс.ден. = 2,3м3/ден( общо за всички сгради); **дъждовни води** - **Q**дъжд =35,00 л/сек**.**

„В и К”ЕООД не обслужва канализационна мрежа в района и формираните отпадъчни води ще се заустват във водоплътна изгребна яма с подходящ обем за всеки имот. Чрез договор с лицензирана фирма те периодично ще се извозват до най- близката ПСОВ. Дъждовните води ще се отвеждат в площите, предвидени за озеленяване на имотите.

***д) замърсяване и вредно въздействие, дискомфорт на околната среда***

 Имотът, в който ще се реализира инвестиционното предложение и близкото му обкръжение не са урбанизирана територия, но антропогенното въздействие е постоянно и значително. На етап инвестиционно предложение, като се има предвид местоположение и характеристика на бъдещия обект, може със сигурност да се твърди, че неговата реализация не може да причини допълнително замърсяване или дискомфорт на околната среда на фона на актуалното ̀́и състояние. Въпреки това възложителите ще изпълнят своите задължения за превенция, за да участват адекватно в запазването на екологичното равновесие в района и избягване на замърсяване от различно естество. В т.III.20 са изброени мерките, които ще бъдат предприети за ограничаване и намаляване на потенциалното негативно въздействие на всички дейности, свързани със строителството или ежедневната експлоатация на сградите, върху околната среда.

***е) риск от големи аварии и/или бедствия, които са свързани с инвестиционното предложение***

Дейността, която ще се извършва в бъдещия обект **не е основание** за неговото класифициране по Приложение № 3 към чл. 103 , ал. 1 от ЗООС като „предприятие и/или съоръжение с висок или нисък рисков потенциал”. Също така няма вероятност от тази дейност да възникне непосредствена заплаха за екологични щети.

 Риска от инциденти и свързано с тях наднормено замърсяване на околната среда е минимален, случаи на бедствия, аварии и катастрофи са малко вероятни. При извършване на строителните дейности работниците ще са снабдени с подходящо работно облекло и защитни средства, както и периодично инструктирани за безопасност на труда и експлоатация на наличното на обекта оборудване, за аварийна и пожарна безопасност.

**ж) рисковете за човешкото здраве поради неблагоприятното въздействие върху факторите на жизнената среда по смисъла на § 1, т.12 от допълнителните разпоредби на Закона за здравето**

Не се очаква изграждането на жилищни сгради в имот №03304.12.215 в землището на с. Белащица да окаже неблагоприятно въздействие върху факторите на жизнената среда, опоменати в Закона за здравето и по- конкретно:

* Няма да се използват минерални води, а водите за питейно- битови нужди ще са в незначителни количества;
* Шум и вибрации се очакват в границите на допустимите стойности за за тихи зони извън агломерациите. Проектирането, изграждането и експлоатацията на сградите ще бъде съобразено с граничните стойности на нивата на шума, посочени в приложение № 2, таблица 2 към чл. 5 на Наредба № 6 от 26.06.2006г. - под 40dB(А) през деня и под 35dB(А) през нощта. Предвиденото озеленяване ще има екраниращ ефект по отношение на шум, прах и вибрации и задължително се включва към компенсиращите мерки. Според устройствените показатели необходимата озеленена площ за разглежданата територия е ≥ 40%;
* За отопление ще се използва електрическа енергия и автомобилния трафик не е интензивен, което гарантира че нивото на серни оксиди и фини прахови частици в атмосферния въдух ще бъде в пределно допустими концентрации.

 ***2. Местоположение на площадката, включително необходима площ за временни дейности по време на строителството***

 Площадката, на която ще се реализира инвестиционното предложение е имот №03304.12.215- земеделска земя, нива осма категория, землище на с. Белащица, община Родопи, местност „Текнето”, площ 3586кв.м. Координати на граничните точки:

|  |  |  |  |
| --- | --- | --- | --- |
|  **№** | **Х** | **Y** |  |
| 1 | 4660308.445 | 436541.672 |  |
| 2 | 4660303.086 | 436642.250 |  |
| 3 | 4660267.766 | 436636.078 |  |
| 4 | 4660273.125 | 436535.484 |  |

 Площта на имота е достатъчна за обособяване на временните строителни площадки в неговите граници, без да се засягат или замърсяват със строителни отпадъци съседни имоти. Изграждането на обектите ще стане съгласно утвърдения ПУП и работните проекти при спазване на ограничителни и задължителни линии на застрояване.

 ***3. Описание на основните процеси (по проектни данни), капацитет, включително на дейностите и съоръженията, в които се очаква да са налични опасни вещества от приложение № 3 към ЗООС.***

 Възложителите имат намерение да изградят във всеки от новообразуваните шест броя УПИ по една еднофамилна жилищна сграда с РЗП около 150-250кв.м. Сградите ще бъдат пригодени за постоянно обитаване.

 От дейността на обекта **не се очаква** да бъдат достигнати праговете за минимални количества от категориите опасни вещества, посочени в приложение № 3 към чл. 103, ал. 1 от ЗООС. Затова няма основание да се смята , че ще възникнат ситуации, водещи до замърсяване на околната среда или застраващи живота и здравето на хората.

 ***4. Схема на нова или промяна на съществуваща пътна инфраструктура.***

 Бъдещият обект е транспортно обезпечен и не е необходимо да се изгражда нова пътна инфраструктура. Достъп до него се осигурява от полски път с ИН 03304.12.226, граничещ от изток с имота.

***5. Програма за дейностите, включително за строителство, експлоатация и фазите на закриване, възстановяване и последващо използване.***

* Изработване на задание за проектиране съгл. чл.124 и 125 от ЗУТ;
* Решение на общински съвет на община Родопи за изработване на ПУП-ПРЗ за промяна предназначението на имот №03304.12.215 в с. Белащица ;
* Процедура в РИОСВ по глава шеста от ЗООС, в конкретния случай за преценка необходимостта от ОВОС съгласно чл. 93, ал.1 ,т.1 от ЗООС
* Процедура в ОД”Земеделие”;
* Приемане на ПУП от общински експертен съвет и одобряването му от кмета на общината;
* Получаване на виза за проектиране;
* Изработване на технологичен, архитектурен и проекти по отделните части (ОВ, ВиК, Ел.инст.);
* Получаване на строително разрешение.

***6. Предлагани методи за строителство.***

 При изграждането на обекта ще бъдат спазени нормативите, посочени в глава пета на Наредба № 7 от 22.12.2003г. за правила и нормативи за устройство на отделните видове територии и устройствени зони / за зона Жм/:

* + плътност на застрояване (П застр.) - ≤ 60%;
	+ интензивност на застрояване (К инт.) – ≤1,2;
	+ озеленена площ (П озел.) – ≥ 40%;

 Предлага се еднофазно изпълнение на обекта с извършване на изкопни, кофражни, армировъчни, монтажни дейности и използване на стандартни строителни материали-баластра, филц, бетон, варов разтвор. Фирмата, осъществяваща строителен надзор ще извършва контрол по изпълнението на всеки етап от строителството, както и ще следи за качеството на използваните материали.

 ***7. Доказване на необходимостта от инвестиционното предложение.***

 Водещ мотив при формулиране на инвестиционното намерение е местоположението на имота. Село Белащица е на отстояние 3км. от околовръстния път на град Пловдив в централните Родопи на 281м. надморска височина. Това обуславя голям обществен интерес към имотите в него с възможност за живот близо до града, но в по- спокойна и релаксираща среда. Конкретно имотът, предмет на настоящата разработка, се намира в местност „Текнето” в момента е земеделска територия, но в близост до него се оформя жилищен квартал. Антропогенното въздействие през годините е дало отражение върху естествените природни характеристики и ландшафтен облик. Зоната, в която се намира разглежданият имот е подходяща за жилищно застрояване. Плана за регулация и застрояване на имота ще бъде изготвен в съответствие с действащата нормативна уредба с цел създаване на режим на устройствена защита, без да се влошават качествата на средата. Намерението на възложителите е подходящо и съобразено със специфичния характер на територията.

 ***8. План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най- близко разположените обекти, подлежащи на здравна защита, и отстоянията до тях***

 Информация за точното местоположение на имот №03304.1.786 предоставят координатите , посочени в т. II.2.

 Местоположението на имота предполага постоянно и значително антропогенно въздействие. Не попада в границите на защитени територии съгласно Закон за защитените територии (ДВ бр. 133/98г. и посл. изм.) или в защитени зони съгласно Закон за биологичното разнообразие (ДВ бр. 77/2002г. и посл. изм. и доп.). Имот №03304.12.215 в землището на с. Белащица се намира на около 3700м. източно от защитена зона от Европейската екологична мрежа „Натура 2000” BG0001033 „Брестовица”.

В района на раглежданата площадка най- близкият обект, подлежащ на здравна защита е жилищна сграда на отстояние около 100м. от границите на имота.

***9. Съществуващо земеползване по границите на площадката или трасето на инвестиционното******предложение***

 Спазвайки изискванията на на чл.4, ал.2 от Наредба за условията и реда за извършване на ОВОС, възложителяите са уведомили засегнатото население за своето инвестиционно предложение „Жилищно застрояване” в имот №03304.12.215 в местност „Текнето”, с. Белащица, община Родопи. В най- близко съседство имотите са земеделски земи или такива с променено предназначение за жилищно строителство.

 Иван Минев, Костадин Динков и Цветана Динкова ще предприемат мерки с цел недопускане замърсяване на съседните имоти с генерирани на обекта отпадъци, както и превишаване пределно допустимите концентрации на емисии на вредни вещества в атмосферния въздух или наднормени нива на шум. Тези мерки имат практически израз в реалните действия, подчинени на действащото екологично законодателство. Не по- маловажно е стриктното изпълнение на разработените проекти за отделните фази на строителство и реализация на обекта.

***10. Чувствителни територии, в т. ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни жужди и др.; Национална екологична мрежа.***

Имотът, в които ще се реализира инвестиционното предложение не попадав границите на санитарно- охранителната зона на водоизточници, ползвани за питейно- битово водоснабдяване или около източници на минерални води. Поради това за него не важат ограниченията и забраните, изложени в приложенията на Наредба №3 от 16.10.2000г*.*

 В този момент и при настоящия състав на Националната екологична мрежа, разглежданият имот не попада в границите на защитени територии, местности или други нейни елементи. Затова **не оказва пряко влияние върху природозащитния им статус и няма отношение към режима на дейностите в тях.**

***11. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство)***

 Реализацията на инвестиционното предложение **не е обвързано** с добив на инертни материали, добив или пренос на енергия. Не е необходимо изграждане на нов водопровод.

 ***12. Необходимост от други разрешителни, свързани с инвестиционното предложение.***

* Решение от РИОСВ- Пловдив за преценка необходимостта от ОВОС на основание чл. 93, ал. 1, т. 1 от Закон за опазване на околната среда и чл. 31 от Закон за биологичното разнообразие;
* Решение за промяна на предназначението на земеделската земя от ОД”Земеделие”;
* Одобряване на ПУП;
* Разрешение за строеж ( ЗУТ, ДВ бр.1/2001 и посл.изм.).

***III. Местоположение на инвестиционното предложение, което може да окаже отрицателно въздействие върху нестабилните екологични характеристики на географските райони, поради което тези характеристики трябва да се вземат под внимание, и по- конкретнио:***

***1. съществуващо и одобрено земеползване***

 На настоящият етап разположените в непосредствена близост до имот 03304.12.215 са земеделски земи частна собственост, някои от които с променено предназначение за жилищно застрояване. Строителството е много интензивно.

 Целта е с изготвянето на подробния устройствен план за застрояване на имота да се създаде не само застроителен и регулационен, но и режим на устройствена защита.

***2. мочурища, крайречни области, речни устия***

***3. крайбрежни зони и морска околна среда***

***4. планински и горски райони***

 Площадката, на която ще се реализира инвестиционното предложение не попада в цитираните в т. 2,3 и 4 райони.

***5. защитени със закон територии***

 Имот №03304.12.215 в землището на с. Белащица не попада в границите на защитени територии съгласно Закон за защитените територии (ДВ бр. 133/98г. и посл. изм.) или в защитени зони съгласно Закон за биологичното разнообразие (ДВ бр. 77/2002г. и посл. изм. и доп.).

***6. засегнати елементи на Националната екологична мрежа***

При настоящият състав на Националната екологична мрежа имотът, предмет на настоящата разработка не попадав границите на защитени територии, местности или други нейни елементи. По- детайлна информация ще бъде представена в т. III.11.

***7. ландшафт и обекти с историческа, културна или археологическа стойност***

 Жилищното застрояване в разглеждания район оформя характерен ландшафт и обособяване на жилищна зона Жм с нискоетажно жилищно строителство. Няма да бъдат засегнати по никакъв начин единични или групови паметници на културата, обекти с историческа или археологическа стойност, поради липсата на такива в близост до разглежданата площадка.

***8. територии и/или зони със специфичен санитарен статут или подлежащи на здравна защита***

 В близост до разглежданият имот най- близкият обект, подлежащ на здравна защита, е жилищна сграда на отстояние около 100 м. от границите му. Както беше споменато по- горе имотът, предмет на настоящата разработка, не попада и не граничи с пояси на СОЗ и за него не са приложими предвидените от Закон за водите забрани и ограничения. Инвестиционното предложение е допустимо от гледна точка на екологичното законодателство.

***9. тип и характеристики на потенциалното въздействие върху околната среда, като се имат предвид вероятните значителни последици за околната среда вследствие на реализацията на инвестиционното предложение:***

***10.*** *Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии*

 **Въздействието върху хората и тяхното здраве** може да се дефинира като непряко и в голяма степен положително, като се има предвид, че инвестиционното предложение касае възможности за живот сред красива природа, спокойствие и чист въздух. Реализацията ще бъде съгласувана с всички компетенти органи и в съответствие с актуалното законодателство. Може да се твърди, че като резултат от изграждането и експлоатацията на шест жилищни сгради в м. „Текнето” на с. Белащица няма да бъде установено превишаване на ПДК(пределно допустими концентраци) на общ прах, ФПЧ, азотни и серни оксиди, както и наднормени нива на шума в района.

  **Въздействие върху атмосферния въздух**

 С Решение № 261 на Министерския съвет от 23.04.2007г. е приета Национална програма за намаляване на общите емисии на серен диоксид, азотни оксиди, ЛОС и амоняк в атмосферния въздух във връзка с прилагане на Директива 200/81/ЕС.

 На етап строителство на жилищните сгради може да се очакват емисии с неорганизиран характер в атмосферния въздух, причинени основно от движението и дейността на използваната техника (въглероден, азотни и серни оксиди, оловни аерозоли, сажди).

 По време на експлоатацията на сградите **не се очаква** локално превишаване концентрацията на вредни вещества в атмосферния въздух:

* Цитираният имот не граничи с първокласни пътища от републиканската пътна мрежа, т.е. автомобилния трафик не е интензивен. Данните от мониторинга на вредните емисии в атмосферния въздух сочат , че транспорта е източник на 3% от годишните емисии на серен диоксид/ по- голямата част от извънпътни източници/, на 36% от годишните емисии на азотни оксиди и на 12% от летливи органични съединения.
* За отопление през зимния сезон няма да се използва твърдо гориво, а електрическа енергия.

 **Въздействие върху водите и почвата**

 За да се избегне замърсяване на почвата при строителните дейности, ще се избягват и ограничават разливи на лесно запалими вещества (нефтени деривати), а при наличие на такива ще се използват абсорбенти за тяхното отстраняване. Техническото обслужване на авариралия машинен парк ще се извършва в лицензирани сервизи.

 За обекта е предвидено подходящо и екологосъобразно третиране на формираните отпадъчните води. Инвестиционното предложение е допустимо от гледна точка на действащото законодателство. Очаква се незначително въздействие от неговата реализация върху водите и водните екосистеми.

 **Въздействие върху биологичното разнообразие и неговите елементи**

 Влиянието на антропогенния фактор върху билогичното разнообразие в настоящия момент е постоянно и значително, като тенденцията е да продължава в тази насока. В разглежданият имот и неговото обкръжение могат да бъдат забелязани само синантропни видове. На територията, обект на инвестиционното предложение, не са установени видове животни, включени в списъка на защитените (на национално или световно ниво), застрашените от изчезване или под режим на опазване и регулирано ползване, съгласно Закона за биологичното разнообразие, ДВ бр. 77/2002) или в Червената книга на България. **Малко вероятни до невъзможни** са ефекти като влошаване състоянието на местообитанията или намаляване разнообразието на съществуващите видове и числеността на популациите.

 Имот №03304.12.215 в землището на с. Белащица **не попада в границите на защитени територии**.

***11. Въздействие върху елементи от Националната екологична мрежа включително на разположените в близост до обекта на инвестиционното предложение.***

 Не се очаква пряко въздействие върху елементи на НЕМ, защото разглежданият имот не попада в границите на защитени територии, местности или в защитени зони, включени в списъка по чл. 10, ал.3 и ал.4 от Закон за биологичното разнообразие (ДВ бр. 77/2002г. и посл. изм. и доп.). Имот №03304.12.215 се намира на около 3700м. източно от защитена зона по Директива 92/43/ЕЕС за опазване на природните местообитания и на дивата флора и фауна BG0001033 «Брестовица». Зоната е одобрена с решение на Европейската комисия от 12.12.2008г. и с РМС № 122/02.03.2007г.

 Въздействието на антропогенния фактор в местност „Текнето” на с. Белащица постепенно е довело до изменение на ландшафта ведно с останалите компоненти на околната среда. По отношение на биоразнообразието се констатира изменение на биоценозата и сукцесионни процеси. **Не се очаква** изграждането и експлоатацията на жилищни сгради да окаже пряко агресивно въздействие, което да промени съществуващата биогеографска характеристика на местността. По този начин **няма да повлияе** върху естествени обитания на наличната в момента местна флора и фауна.

При огледа на имота не са открити **Храсталаци с Juniperus spp., Полуестествени сухи тревни и храстови съобщества върху варовик (Festuco bromelia) (влажни местообитания на орхидеи), Източни субсрездиземноморски сухи тревни съобщества или Термофилни букови гори** в качеството им на приоритетни местообитания за съответната защитена зона.

 Фитоценозата в района е бедна, представена предимно от вторично възникнали растителни съобщества от рудерален тип. Липсват дървета и храсти, срещат се паламида(Cirsium ligulare), родилна трева(Cardaria draba), овчарска торбичка(Capsella bursa-pastoris), ливадна тимотейка (Phleum pratense), ливадна метлица (Poa pratensis) и др**.** Зооценозата е представена от широкоразпространени видове, обитаващи открити пространства. Могат да бъдат забелязани **единични екземпляри** на лесно приспособими и пластични видове птици, гризачи и някои безгръбначни. **Бозайниците** са слабо разпространени.

 BG0001033„Брестовица” има важно значение за опазване на бозайниците **Лалугер(Spermophilus citellus),Видра (Lutra lutra), Голям подковонос(Rh. ferrumequinum), Дългопръст нощник(M. capaccinii), Дългоух нощник(M. bechsteinii), на някои земноводни: Голям гребенест тритон(T. Karelinii), Жълтокоремна бумка(B. variegata), Шипобедрена костенурка(T. graeca) , Обикновена блатна костенурка (Emys orbicularis).**

 Липсата на подходящи местообитания, както и хранителна база прави условията на разглежданата площадка неблагоприятни за поддържане на устойчиви, с висока плътност популации на **Видра(Lutra lutra) и Обикновена блатна костенурка(Emys orbicularis) и** **не е от значение за подобряване на природозащитното им състояние.** По същата причина имот № 03304.12.215 и района около него не са включени в местата за провеждане на ежегоден или периодичен мониторинг на световно защитения вид **Spermophilus citellus**, касаещи динамиката на числеността и промени в местообитанията.

 От сем. **Бумкови (Вombinatoridae**) в България се срещат червенокоремна бумка(В. bombina) и жълтокоремна бумка(B. variegata). Те обитават локви, речни разливи и др. малки водоеми. В разглежданият имот **няма хранителна база и благоприятни условия за тяхното размножаване**.

 **Голям подковонос(Rh. Ferrumequinum)** обитава пещери, скални ниши и хралупи **,** а **Дългопръст нощник(M. capaccinii)** живееглавно в гористи карстови местности в близост до водоеми. Условията в имот № 03304.12.215 на с. Белащица не са подходящи като местообитание на колонии от посочените видове.

 Предвид местоположението и характеристиката на инвестиционото предложение не е нужно да се разглежда потенциално въздействие върху **маришка мряна, бисерна мида, ручеен рак** и др. видове, обитаващи речни корита и предмет на опазване в защитената зона.

 **Реализацията** на конкретното инвестиционното предложение **не** **е** **обвързана** с дейности, водещи до съществени изменения в биологичното разнообразие на района (числеността и плътността на популациите):

* премахване на характеристики на ландшафта;
* използване на неселективни средства за борба с вредители в селското стопанство ;
* залесяване на неприсъщи видове.

 Очакванията са реализацията на конкретният обект да има **локално** по обхват, **постоянно, непряко, обратимо** по вид въздействие върху биоразнообразието, **без кумулативен ефект**.

 Прогнозира се **незначително и обратимо влияние върху** числеността и плътността на популациите на съществуващи местни видове. **Няма възможност за въздействие**  върху видове с висок природозащитен статус, върху защитени, застрашени от изчезване или под режим на опазване и регулирано ползване.

 Имота е извън границите на защитената зона и реализацията на конкретното инвестиционно предложение в него не може да причини фрагментация и **няма да окаже влияние върху нейната цялост.**

***12. Очакваните последици, произничащи от уязвимостта на инвестиционното предложение от риск от големи аварии и/или бедствия***

 Изграждането и експлоатацията на жилищни сгради не предполага риск от големи аварии и бедствия, както и произтичащите от това екологични щети.

***13. Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).***

 Като обобщение на цялата изложената до тук информация може да се каже, че въздействието ще бъде постоянно, непряко, положително в някои аспекти и без кумулативен ефект.

***14. Степен и пространствен обхват на въздействието- географски район; засегнато население; населени места(наименование, вид - град, село, курортно селище, брой на населението, което е вероятно да бъде засегнато и др.).***

 Може да се очаква само локално въздействие, в м. „Текнето” на с. Белащица, община Родопи. Населението не е засегнато, защото се обособява жилищен район.

***15. Веротност, интензивност, комплексност на въздействието***

 Описаното в тази разработка въздействие е потенциално и има малка вероятност да се прояви.

***16. Очакваното настъпване, продължителността, честотата и обратимостта на въздействието***

 Жилищните сгради ще бъдат предназначени за постоянна експлоатация, затова и потенциалното въздействие може да има само постоянен характер. Ако изобщо бъдат регистрирани промени в екологичната обстановка, те ще бъдат незначителни и обратими.

***17. Комбинирането с въздействия на други съществуващи и/или одобрени инвестиционни предложения***

 Района, в който ще бъдат изградени жилищните сгради и в настоящият момент е застроен, като строителната дейност ще продължава. Очакваното въздействие от реализацията на инвестиционното предложение върху компонентите на околната среда е незначително и без кумулативен ефект.

***18. Възможността за ефективно намаляване на въздействията***

 Значително въздействие от реализацията на инвестиционното предложение не се очаква, още по- малко пък отрицателно такова. Но инвеститорът е длъжен да предприеме мерки за допълнително ограничаване и намаляване на вероятността за неговата поява.

***19. Трансграничен характер на въздействията.***

Цялата характеристика на въздействието при изграждането и функционирането на бъдещият обект показва, че то може да бъде само локално по обхват, без трансграничен контекст.

***20***. ***Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителните отрицателни въздействия върху околната среда и човешкото здраве***

* Да се отнеме и оползотвори хумусния почвен слой;
* Да се осигури подходящо озеленяване на свободните площи изцяло с местни видове;
* Да се използват рационално всички природни ресурси ;
* Да се предотвратява замърсяване на съседните имоти с генерирани на обекта отпадъци, а при констатирано такова, своевременно да се почиства;
* Да се осигури разделно събиране на отпадъците, за да не се възпрепятства тяхното оползотворяване/обезвреждане;
* Да бъде изпълнено най- подходящото за обекта третиране на отпадъчните води;
* Да се спазят изискванията на действащото законодателство за всички отделни етапи от реализацията на инвестиционното предложение.

***21. Обществен интерес към инвестиционното предложение***

 Съгласно изискванията на ЗООС иНаредба за условията и реда за извършване на оценка на въздействието върху околната среда ще бъде осигурен обществен достъп до настоящата информация на всички заинтересовани лица. Становищата за проявения интерес са задължителна част от документацията.

Възложители: